SKRIFTLIG FORESPØRGSEL E-3638/01

af Stefano Zappalà (PPE-DE) og Antonio Tajani (PPE-DE) til Kommissionen

(11. januar 2002)

Om: Vinkooperativet Monte Porzio Catone

Det regionale udviklingsorgan for Lazio (Italien), Arsial, vil i medfør af regional lov nr. 2. af 10. januar 1995 (godkendelse fra Kommissionen af 13. juni 1997, ref. SG-97-D/4471) opfordre til tegning af kapital til anlæg med henblik på fremstilling af landbrugsvarer i henhold til det operationelle program for Lazio 94/99, som godkendtes med beslutning (EF) 2602/96 af 3. oktober 1996 om gennemførelse af forordning (EF) 951/97(1) og de kriterier, der er fastsat af Fællesskabet med beslutning 94/173/EF(2).

Det pågældende vinkooperativ har anmodet om en finansiering i dette øjemed.

Arsial har i sin evaluering også medtaget fast ejendom, der skal tages ud af drift, og således nedsat værdien af det beløb, som der skal gives støtte for.

Regionen Lazios forvaltningsdomstol, som kooperativet havde indgivet klage til, annullerede den 15. februar 2001 Arsial's afgørelse.

Regionen Lazio anmodede den 30. december 1999, ref. nr. 13304, Kommissionens Generaldirektorat for Landbrug om en udtalelse.

Kan Kommissionen på baggrund af ovenstående besvare følgende: Vil den besvare henvendelsen fra regionen Lazio og i bekræftende fald hvornår?

Mener den ikke, at der bør ydes den økonomiske støtte, der er anmodet om, således som det fremføres af forvaltningsdomstolen, som et konkret bidrag til den regionale landbrugsudvikling?

(1) EFT L 142 af 2.6.1997, s. 22.

(2) EFT L 79 af 23.3.1994, s. 29.

Svar afgivet på Kommissionens vegne af Franz Fischler

(15. februar 2002)

Det spørgsmål, der er stillet af de ærede parlamentsmedlemmer, vedrører det regionale udviklingsorgan for Lazio i Italien (Agenzia Regionale per lo Sviluppo e l'Innovazione nell'Agricoltura del Lazio, Arsial), bl.a. dets aktiviteter til gennemførelse af Rådets forordning (EF) nr. 951/97 af 20. maj 1997 om forbedring af vilkårene for forarbejdning og afsætning af landbrugsprodukter(1) og af Kommissionens beslutning nr. 94/173/EF af 22. marts 1994 om fastlæggelse af udvælgelseskriterier for investeringer vedrørende forbedring af vilkårene for forarbejdning og afsætning af landbrugs- og skovbrugsprodukter(2).

Vinkooperativet Monte Porzio Catone har i denne sammenhæng anmodet om offentlig finansiering.

I sin evaluering af anmodningen om finansiering har Arsial fratrukket værdien af en ejendom, der er taget ud af drift, og således nedsat det samlede beløb, for hvilket der anmodes om finansiering.

Regionen Lazios forvaltningsdomstol, som vinkooperativet indgav klage til den 15. februar 2001, annullerede Arsial's afgørelse.

Det skal bemærkes, at Kommissionen aldrig har modtaget den af de ærede medlemmer omtalte skrivelse, reference nr. 13304 af 30. december 1999, som skulle være afsendt af Arsial vedrørende dette anliggende.

Det skal dog samtidig understreges, at det falder ind under de regionale og lokale italienske myndigheders kompetenceområde at træffe beslutning om de støttebeløb, der samfinansieres på EU-plan som led i de ovennævnte programmer.

Derfor skal klager mod administrative anliggender vedrørende forvaltningen af samfinansieret støtte indbringes for en domstol i den pågældende medlemsstat.

Den pågældende italienske domstol kan, for så vidt det drejer sig om et af de tilfælde, der er omhandlet i EF-traktatens artikel 234, anmode Domstolen, som er den eneste institution, der har kompetence til at afgøre præjudicielle spørgsmål om fortolkningen af EF-retsakter, om en udtalelse.

Ud fra den dokumentation, Kommissionen er i besiddelse af, synes Arsial's afgørelse om at nedsætte det beløb, til hvilket der kan bevilges støtte, ved i evalueringen at tage højde for den ejendom, der skal tages ud af drift, at være korrekt med henblik på at sikre en retfærdig finansiel forvaltning.

(1) EFT L 142 af 2.6.1997.

(2) EFT L 79 af 23.3.1994.